Этна-трыа “Троіца” працягнула добрую традыцыю – даваць раз на год узімку канцэрт на сцэне Беларускай дзяржаўнай філармоніі. Летась каманда Івана Кірчука прадставіла тут альбом “Зімачка” пры поўнай зале. Сёлета гледачоў было трошкі меней, і гэта адразу адзначыў Іван Кірчук, зірнуўшы ў залу. Магчыма, не ўсе былі гатовыя заплаціць даволі высокую цану за квіток, як для беларускага канцэрту – ён сягаў 190 000 руб. Але якасны гук і святло ды выдатная музыка таго каштуюць.